Kriva ćuprija
Kriva ćuprija je kameni most na rijeci Radobolji, desnoj pritoci Neretve, Mostar, Bosna i Hercegovina. Most je podignut 1558. godine, pa je tako stariji i od Starog mosta, koji je podignut 1566. godine. Po izgledu u potpunosti je identičan sa Starim mostom (razlika je u razmjeri), pa se smatra da je njegova gradnja bila uzorak graditeljima mnogo većeg i značajnijeg Starog mosta.

Nalazi se na rijeci Radobolji, oko sto pedeset metara uzvodno od njenog utoka u Neretvu.

Prvi spomen o mostu na Radobolji nalazi se u jednoj zakladnici iz 1558. godine, gdje legator izričito veli: “I prihodi će se trošiti na održavanje njegovog mosta na rijeci Radobolji”. Most je jednolučni, s tačnim polukrugom dužine 8,56m i visine 4.15m. Preko ovog mosta se u toku dugog turskog perioda odvijao živi promet, jer je on dugo vremena bio jedini komunikacijski objekat za prelaz preko Radobolje u njenom donjem toku. Sve do prolaska željeznice kroz Mostar 1884. godine, ovaj se most nalazio na glavnom drumu koji je vodio od juga prema sjeveru i obratno. Regulacijom Radobolje i izgradnjom više željezničkih mostova preko nje, prestala je Kriva ćuprija gotovo da služi i za prelaz pješaka, jer se nalazi duboko u koritu Radobolje i pristup k njoj, i s jedne i s druge strane, je nepodesan.

Na ovom objektu su 1969. godine izvršeni konzervatorsko-restauratorski radovi i registrovan je kao spomenik kulture.

Kriva ćuprija je preživjela i posljednji rat, s vidnim oštećenjima na ogradama, ali je, i pored toga, ostao u funkciji. Oštećeni most srušila je poplava 2000. godine. Ipak, ubrzo nakon toga, Kriva ćuprija je ponovno obnovljena, na inicijativu UNESCO, uz donaciju iz Luksemburga.

Reference

Literatura 
 Hivzija Hasandedić, MM revija, dvobroj 12/13, juni 1997.

Vanjske veze 

 Znamenitosti Mostara 

Mostovi u Mostaru
Lučni mostovi
Mostovi u BiH iz osmanskog perioda